Projekt GAMERZ sejler: Spillere mangler løn*

De fem vindere af GAMERZ har aldrig spillet sammen uden standin, siden de vandt realityprogrammet, og efter to måneder har de stadig ikke set skyggen af deres løn.

Limpone er en af spillerne, som vandt programmet.

Det blev slået stort op, da realityprogrammet GAMERZ havde premiere den 1. maj, da der var fem professionelle CS:GO kontrakter på spil for deltagerne.

12 deltagere blev udvalgt til at blive en del af programmet, hvor man kunne følge dem live døgnet rundt i huset, som de boede i lidt uden for Stockholm. I løbet af tre uger skulle deltagerne igennem forskellige øvelser, mens nogle ville ryge ud, indtil de fem vindere var fundet.

En af spillerne på det vindende hold, som dermed sikrede sig en professionel kontrakt i seks måneder, er danske Queenix, men drømmen om en kontrakt og et hold ser ikke lovende ud.

GAMERZ har nemlig haft meget modgang siden den 22. maj, hvor de vandt programmet, og ikke en eneste gang har de fem vindere spillet sammen, og de har heller ikke fået udbetalt en krone endnu. Det fortæller Queenix i et interview med Dust2.dk:

Det er over to måneder siden, at I vandt GAMERZ, hvordan har du oplevet tiden efter sejren?

Tiden lige efter sejren var rigtig god. Der gik ikke lang tid før, vi kom hjem igen, og fik lavet diverse aftaler man nu laver som et hold. Vi blev alle 5 hurtigt enige om at tage til DreamHack Summer for at deltage i deres BYOC turnering. Vores første problem opstod dog allerede her, da DH ikke havde mulighed for at deltage sammen med os grundet hans studentereksamen. Vi spillede derfor med el0 som stand-in, og vi praccede i ca. 2 uger op til eventet. Vi endte dog på en lidt skuffende andenplads. Efter Dreamhack begynder der hurtigt at opstå ueninger på holdet, ångående om det er de rigtige spillere, som er på holdet. Nogle folk mener, at det ville være bedre med et fuldt svensk lineup, da de føler kommunikationen er for stort et problem. Vi havde derefter et holdmøde, hvor INS hjalp med nogle af problemerne, da det er ham, som står for holdet lige pt. Vi fik alle at vide, at han ville vende tilbage til os og tage en snak med os igen, men der er desværre ikke sket noget siden (ca. 1 måned siden).

Har I så slet ikke spillet sammen siden DreamHack Summer?

Nej, vi har ikke spillet sammen siden DreamHack. ensa har været på ferie den sidste måned, og efter han så er kommet hjem, er han blevet nød til at tage ekstra arbejde, da vi endnu ikke har fået vores løn.

I mangler faktisk løn for to måneder så? Hvorfor har GAMERZ ikke udbetalt den til jer endnu?

Det er lidt uklart for mig, hvorfor vi ikke har fået vores løn endnu. Som jeg kan forstå på situationen, har de haft lidt problemer med at få det i orden, og hende som står for lønnen er på ferie til sidst i August.

Har du overvejet at droppe GAMERZ helt, når I ikke spiller, og du heller ikke får din løn, hvilket må kategoriseres som kontraktbrud fra GAMERZ' side?

Jeg har overvejet mange gange at droppe GAMERZ, da jeg rigtig gerne vil i gang med at spille. Jeg føler mig dog ikke så tryg på holdet grundet alle uenighederne, og også den faktor at alt foregår på engelsk. Angående lønnen er jeg sikker på, at vi nok skal få den, men det er for dårligt, at vi ikke har fået noget som helst af den endnu.

Meget tyder altså på, at GAMERZ er ved at falde fuldstændig fra hinanden, selvom planerne med holdet var meget større.

Spillerne fungerer dog ikke helt sammen, og lønnen er stadig ikke kommet, så incitamentet for at blive sammen er tæt på ikke-eksisterende.

GAMERZ består af:

WolfY

Limpone

DH

ensa

Queenix

Opdatering kl. 16:30*

En af holdets spillere, DH, har efterfølgende kontaktet Dust2.dk og fortalt, at de tre svenskere fik løn i sidste måned, men at de endnu ikke har fået i denne måned. Dust2.dk har i den forbindelse ændret overskriften.